User:KC.Karthikeyan

கற்றல் கற்பித்தலில் ஊடகம் முனைவர் சி கார்த்திகேயன் உதவிப் பேராசிரியர், திரைப்படம் மற்றும் அரங்கியல்துறை கலையியல் பள்ளி, தமிழ்நாடு திறந்த நிலைப்பல்கலைக்கழகம் சென்னை – 15

இந்திய ஊடகக்கல்விச் சேவையின் தொடக்கம் வானொலி ஒலிபரப்பாகும். இதில் ஞானவாணியை முக்கிய கல்விப் பண்பலையாகக் குறிப்பிட வேண்டும். இது இந்திய அரசின் வானொலிச் சேவையாகும். இந்தப் பண்பலை 105.6 மெகாஹேட்சில் ஸ்டீரியோ முறையில் ஒலிபரப்பப்பட்டது. இந்திய அளவில் ஆங்கிலம் மற்றும் இந்தியுடன் அந்தந்த மாநிலத் தாய்மொழிகளில் கல்வி ஒலிபரப்பினைச் செய்து கொண்டிருந்தது. இந்திரா காந்தி தேசிய திறந்த பல்கலைக் கழகத்தின் ஊடக தயாரிப்பு மையம் ஞானவாணிக்கான நிகழ்ச்சி தயாரிப்பில் முக்கியப் பங்கினை ஆற்றியுள்ளது. பள்ளிக் கல்வி மற்றும் உயர் கல்வி  சார்ந்த மாணவர்களின் நலனையும் ஆற்றல்களையும் ஊக்குவிக்கும் வகையில் பாடத்திட்டம் வடிவமைக்கப்பட்டு  ஞானவாணி ஒலிபரப்புகள் அமைந்திருந்தது. ஒலிப்பதிவு செய்யப்பட்ட நிகழ்ச்சிகள் தவிர நேரடியாக மாணாக்கர்களுடன், தற்போது எப்எம் நிகழ்வுகளை போல உரையாடும் நிகழ்ச்சிகளும்  ஞானவாணியில் இருந்தமை  குறிப்பிடத்தக்கது. காதுகளின் வழியான கேள்வி சுவையுடன் ஒலிச்சித்திரமாக இருந்த கல்வி ஒலிபரப்பினை தொலைக்காட்சி வழியான ஒலியும் ஒளியுமாக, நவீன  மாற்று ஊடகத்தில் கல்விச்சேவையினை வழங்கிடும் திட்டத்தினை மத்திய அரசு கொண்டுவந்தது. கற்றலை மேம்படுத்தவும், தகவலை மாணாக்கர்களிடம் எளிதில் கொண்டு சேர்க்கும் விதமாகவும் தொலைக்காட்சியில் பாடத்திட்டங்கள் வடிவமைக்கப்பட்டு தயாரிக்கப்பட்டது. 1982-ல் இன்சாட்–1 செயற்கைக்கோளையும், இரண்டாம் கட்டமாக 1983-ல் இன்சாட்–1பி என்ற செயற்கைக்கோளையும் மத்திய அரசு விண்ணில் செலுத்தியது. தொடக்கத்தில் தோழ்வியும் பின்னர் வெற்றியும் கண்டது. இதுவே புதிய ஊடக வளர்ச்சிக்கு வித்திட்டது. வானொலி மற்றும் தொலைக்காட்சி ஒளிபரப்புச் சேவைகள் செயற்கைக்கோள் வழியே நாடு முழுமையும் விரிவடைந்தது. இந்தியத் தொலைக்காட்சியில் வண்ணக் காட்சி ஒளிப்பரப்பு 1982 ல் தொடங்கியது. டில்லி தொலைக்காட்சி நிலையத்தின் மூலம் பல செயற்கைக் கோள்கள் அலைவரிசைகள் உருவாக்கப்பட்டது. அவை, 1.	டிடி இந்தியா – உலகத் தொலைக்காட்சி 2.	டிடி நியூஸ் – செய்தித் தொலைக்காட்சி 3.	டிடி ஸ்போட்ஸ் – விளையாட்டுத் தொலைக்காட்சி 4.	டிடி – பாரதி – கலைப் பண்பாட்டுத் தொலைக்காட்சி போன்றவை ஆகும். இதில் டிடி – பாரதி – கலைப் பண்பாட்டுத் தொலைக்காட்சியாக அறிமுகப்படுத்தப்பட்டு,   கல்விச்  சேவைக்கான ஒளிபரப்பினை மேற்கொண்டது. கலை, கலாச்சாரம், பண்பாடு, தொன்மை, கல்விப்பணி ஆகியவற்றின் கூறுகளைக் கொண்டுள்ள படைப்புகளைக் காட்சிப்படுத்தும் ஊடகமாக டிடி – பாரதி விளங்கியது. இந்திராக் காந்தி தேசிய திறந்த நிலை பல்கலைக்கழகம்,  யூஜிசி  ஆகியவற்றின் வழியாகக்  கல்வி  நிகழ்ச்சிகள் தயாரிக்கப்பட்டு ஒளிபரப்பப்பட்டது. இதனைத் தொடர்ந்து தற்போது கல்விக்கென்றே மத்திய அரசு சுயம் பிரபா (SWAYAM PRABHA) என்ற பெயரில் புதிய கல்விச் சேனல்களைத் தொடங்கி உள்ளமை தனிச்சிறப்பாகும். மத்திய அரசின் மனிதவள மேம்பாட்டு அமைச்சகத்தின் கீழ் புதிய கல்விச் சேனல்கள் இயங்குகிறது. இது 32 டி.டி.எச் சேனல்களைக் கொண்டதாகும். கலை, அறிவியல், வர்த்தகம், நிகழ்த்து கலைகள், சமூக அறிவியல் மற்றும் மனிதநேயம், பொறியியல், தொழில்நுட்பம், சட்டம், மருத்துவம், வேளாண்மை போன்ற கல்வி நிகழ்ச்சிகள் மற்றும் படிப்புகள் அனைத்தும் சுயம் பிரபா கல்விச் சேனல்கள் வழியாகவே கண்டிட முடியும். இந்தக்கல்வி சேனல்கள் டி.டி டைரக்ட் பிளஸில் கிடைக்கிறது. இது தூர்தர்ஷன் டி.டி.எச் மற்றும் டிஷ் டிவி ஆகியவற்றின் வழியாக 24 மணிநேரமும்  பார்க்க முடியும். மாணவர்கள் தங்கள் வசதிக்கான நேரத்தைத் தேர்வு செய்து பள்ளிக்கல்வி முதல் உயர் கல்வி வரைக் கற்றிட சுயம் பிரபா வாய்ப்பினை வழங்குகிறது. எல்லோருக்கும் கல்வி என்ற கொள்கையின் அடிப்படையில் சுயம் ( SWAYAM -  Study Webs of Active–Learning for Young Aspiring Minds) என்ற புதிய கல்வித்திட்டத்தை   இந்திய அரசு 2017ல் தொடங்கியது. இக்கல்வித்திட்டம் மூக் - MOOC (Massive Open Online Course) என்று குறிப்பிடப்படும்  ஆன்லைன்  படிப்புகளை வழங்குவதற்கான  இணையச் சேவையுடன் இணைந்து இயங்குகிறது. இதுவரை வளர்ச்சி அடையாத மற்றும் பொருளாதாரத்தில் பிந்தங்கிய மாணாக்கர்களுக்குச்  சிறப்பாகக் கல்வியை கொடுக்க வேண்டும் என்பதே சுயம் கல்வித் திட்டத்தின் உயரிய நோக்கமாகும். SWAYAM-த்தில் வழங்கப்படும் படிப்புகள் இணையத்தின் வழியாக மாணாக்கர்களுக்குக் கிடைக்கின்றன. இந்தியா மற்றும் வெளிநாடுகளில் உள்ள இந்திய குடிமக்கள் அனைவரும் பள்ளிக்கல்வி முதல் உயர் கல்வி வரை சுயம் வழியாகவே படித்திட முடியும். SWAYAM திட்டத்தின் மூலம் பட்டங்களைப் பெற விரும்பும் மாணாக்கர்கள் ஒரு குறிப்பிட்ட சிறு கட்டணத்தில் பதிவு செய்து கொண்டு  ஓய்வின் போதும், பணிகளைச் செய்து கொண்டும் படிப்பினைப் படிக்கலாம். படிப்பினை முழுமை செய்தவர்களுக்கு முறையான அரசு கல்வி நிறுவனங்களில் இருந்து சான்றிதழ்கள் வழங்கப்படும். இப்படிப்புகள் அனைத்தும் இந்திய அரசின்  கல்வி நிறுவனங்கள் வழியாக ஒருங்கிணைக்கப்படுகிறது. இதில், பொறியியல் படிப்புகள் NPTEL (தொழில்நுட்ப மேம்பட்ட கற்றல் குறித்த தேசிய திட்டம்)  மூலமும்,  முதுகலை படிப்புகள் UGC (பல்கலைக்கழக மானியக்குழு )  மூலமும்,  இளங்கலை படிப்புகள் CEC (கல்வி தொடர்புக்கான கூட்டமைப்பு) மூலமும், சான்றிதல் மற்றும் பட்டயப்படிப்புகள் இக்னே - இந்திரா காந்தி தேசிய திறந்த பல்கலைக்கழகம்) வழியாகவும்,    பள்ளி கல்விக்கான படிப்புகள்  NCERT (தேசிய கல்வி ஆராய்ச்சி மற்றும் பயிற்சி கவுன்சில்) & NIOS (நேஷனல் இன்ஸ்டிடியூட் ஆப் ஓபன் ஸ்கூலிங்) மூலமும் வழங்கப்படுகிறது.  பாடத்திட்டத்திட்டங்கள் நவீன வடிவில் ஒலி-ஒளி  (ஆடியோ-வீடியோ) மற்றும் பல்நுட்ப ஒளிப்படமாக (மல்டிமீடியா) ஆசிரியர்களின் விரிவுரைகள் அமையும். கற்றல் அனுபவத்தை வளப்படுத்தும் வகையில் பாடங்கள் ஒளிப்படமாகக் கொடுக்கப்படுகிறது.  சிறந்த ஊடக ஒளிப்படமாகப்  பாடத்திட்டங்கள்  உருவாக்கம் பெற்று  சுயம் படிப்புகள் வழங்கப்படுகிறது.  இதனைப் போன்றே தமிழ்நாட்டு பள்ளி மாணாக்கர்களின் கற்றலை மேம்படுத்தும் நோக்கில்  தமிழகப் பள்ளிக் கல்வித்துறையானது  கல்வித் தொலைக்காட்சி சேனலைத் தொடங்க உள்ளது. மாவட்டங்கள் தோறும் ஒருங்கிணைப்பாளர்கள் நியமிக்கப்பட்டு, 24 மணி நேர ஒளிபரப்புச் சேவைகளைக் கொண்டதாகவும்,  கல்வித் தொடர்பான தகவல்கள் மாணவர்களைச் சென்றடையும் விதத்திலும்,  காட்சி ஊடகமாக  நிகழ்ச்சிகள்  ஒளிபரப்பாக உள்ளன. கல்வி சார்ந்த படிப்புகள் மட்டுமின்றி மாணாக்கர்களுக்குத் தேவையான யோகா, உணவுமுறை, உடற்பயிற்சி மற்றும்  மருத்துவம் குறித்த  நிகழ்ச்சிகளும் வழங்கப்படவுள்ளது. இணைய வழியாக எழுத்து வடிவ நூலாகவும், ஒலி ஒளிப்படமாகவும் தமிழ் இலக்கியங்களை ஒலிஒளிப்பாடமாக மாற்றும் முயற்சியில் இயக்கும் தமிழக அரசு நிறுவனம், தமிழ் இணையக் கல்விக்கழகம் ஆகும். தமிழ் மொழியையும் தமிழனின் மரபுகளையும் இணையவழிக் கல்வியின் வழியாக கொடுத்துவரும் நிறுவனமாகும். இக்கழகத்தின் பணித்திட்டமானது இணையவழிப் படிப்பு, மின் நூலகம் என்பனவாகும். மேற்காணும் அரசங்கம் சார்ந்த செயற்கைக்கோள் ஊடகங்கள் மற்றும் நிறுவனங்கள்  தவிர  மாணவர்களின் குடும்பம் சார்ந்து, வீட்டுப் புழங்கு பொருட்களில் ஒன்றாக இருக்கும்  மின்னணு ஊடகங்களாகிய  கைபேசி, மடிகணிணி, கணிணி  ஆகியவற்றின் உதவியுடன்  கல்வியைக் கற்பது சுய கற்றலாகும். இதனை இ - கற்றல் (E-Learning) என்றும் மின் கற்றல் என்றும் குறிப்பிடலாம். மின்னணு ஊடகங்களின் உதவி கொண்டு தரப்படும் அல்லது பெறப்படும் கல்வி, உலக அளவில் சிறப்புடன் இயங்கும் கற்கை முறையாக தற்போது விளங்குகிறது. தகவல் மற்றும் தொலைத் தொடர்புத் துறைகளில் (Information and Communication Technology -ICT) ஏற்பட்டுள்ள அதித வளர்ச்சியானது மனித வாழ்க்கையில் மாற்றத்தைக் கொடுத்து வருகின்றது. இந்நிலையில், நூல்கள் வழி படித்தல், மனப்பாடம் செய்தல், ஆசிரியர் மூலம் கேட்டல், செயல் வழி கற்றல் ஆகிய நான்கு வகையான  கற்றல் கற்பித்தல் நிலைகளுடன் 5 ஆம் வகைக் கற்றல் வடிவமாக  இணையக் கல்வியும் சேர்கின்றது. தகவல் தொடர்பு மற்றும் அதிநுட்ப வளர்ச்சியில் கைபேசி, மடிகணிணி, கணிணி, தொலைக்காட்சி ஆகியவை இணைய கல்விச் சேவையில் ஒரு ஆசிரியராக இருந்து, கற்றல்-கற்பித்தலில் முக்கியத் தூணாக விளங்குகிறது. எழுத்து ஊடகமாகப் பாடத்தினைப் படிப்பதைக் காட்டிலும், கதை கூறும் காட்சி ஊடகமாகக்  கற்றலை  அசைவு செய்திட ஊடகக்கல்வி துணைபுரிகின்றது. குறுஞ்செய்தி, வாட்ஸ் அப் (WhatsApp), இமெயில், டுவிட்டர் (Twitter), பேஸ்புக்,    போன்ற தகவல் தொடர்பு செயலிகள்   கற்றல்-கற்பித்தலில் தொடர்தாக்கத்தை தற்சூழலில் ஏற்படுத்தி வருகிறது. இதில் சித்திரம் ( காட்டூன், ஓவியம்) படக்காட்சி, குறுஞ்செய்தி, மீம்ஸ் போன்ற சேவைகளும் அடங்கும். இவைகள் தகவல் தொடர்பில் பெரும் புரட்சியை ஏற்படுத்திக் கொண்டிருக்கிறது. நிமிட நேரங்களில் செய்திகள் பறிமாற்றம் பெறுகின்றது. ஆசிரியர் மாணாக்கர்கள் இணைந்து செயலாற்றலுக்கும் பாடத்திட்டப் பறிமாற்றங்களுக்கும் மேற்காணும் செயலிகள் முக்கியத்துவம் பெறுகின்றது. தமிழகத்தில் இளங்கலை பட்டப்படிப்புகளைப் படிக்கும் மாணாக்கர்கள் முதலாம் மற்றும் இரண்டாம் ஆண்டுகளில் மொழிப்பாடமாகத் தமிழ் பாடத்தினைப் படிக்க வேண்டும். மொழிப்பாடமாகிய தமிழ் பாடத்தினைப் படிப்பதில், பள்ளிக் கல்வியினை தமிழ் வழியில்  கற்ற மாணாக்கர்களுக்கு எளிதாகவும்,  ஆங்கில வழியில்  கற்ற மாணாக்கர்களுக்கும், பிற தாய்மொழியைச் சார்ந்த மாணவர்களுக்கும் கடினப்பாடுகள் உடையதாகவும் இருக்கிறது. இதில், திறந்தநிலைப் படிப்பில் விடுமுறை நாட்களில் மட்டும் கல்விச் சேவை மையங்களின் வழியாகப் படிக்கும் மாணவர்களுக்கு கூடுதல் கடினப்பாடுகள் இருக்கவே செய்கின்றது. இவர்களுக்கு தமிழ்பாடத்தைக் காட்சிப்பாடமாக  ஊடகங்கள் வழியாகக்  கொடுக்கப்படுமாயின் படிப்பு எளிமையாக மாறுவதற்கு வாய்ப்புகள் உள்ளது. தற்போது கல்வி கற்றலில் புத்தகங்களைப் போலவே பயனுள்ளதாக  ஊடக  வழி படிப்பும் அமைகின்றன. ஊடகத்தின் மூலம் படிப்பு சார்ந்த தகவல்களைக் காணுதல், கேட்டல், அனுப்புதல், பரிமாறிக் கொள்ளுதல், ஏற்புடைய நேரங்களில் மீண்டும் மீண்டும் பார்த்தல், ஐயங்களுக்கு வினா – பதில் அளித்தல் ஆகியன வினாடிகளில் நிகழ்ந்து முடியும் செயல்பாடுகளாக இருக்கின்றது. ஊடக வழிப்படிப்பினை எளிமையான  கல்வி முறை என்று குறிப்பிடலாம். தற்போது பலரிடமும் உள்ள ஆன்ராய்டு தொலைபேசியில் தமிழை எழுதுவதற்காகவே செயலிகள் உருவாக்கப்பட்டுள்ளது. அவை, எழுத்தாணி ( Ezhuthani Tamil Keyboard ), பேஸ் தமிழ் கீபோடு (Sparsh Tamil Keyboard) , கூகுள் இண்டிக் கீபோடு (Google Indic Keyboard) ஆகியனவாகும். இதனைத் தமிழில் எழுதுவதற்கான  சிறந்த செயலிகள் எனலாம். மேலும் புதிதாக வந்துள்ள எழுத்தாணி போன்ற செயலிகளில் குரல் பதிவுகளை எழுத்தாக மாற்றும் சிறப்பு வசதிகளும்  உண்டு. பேசினால் போதும் அதுவே எழுத்தாகப் பதிவிட்டுக் கொடுத்து விடுகிறது. இது மாணாக்கர்களுக்கும் ஆசிரியர்களுக்கும் பயன்தரக் கூடிய ஊடக முறையாக அமைகின்றது. தமிழ்ப் பாடத்தினை ஒலிஒளி திரை ஊடகக் கலைவடிவமாக மாற்ற வேண்டும் எனில், பாடம் - Text, நிகழ்படம் - Video, நகர்படம் - Animation , புகைப்படங்கள் – Photos , படக்காட்சி -  Picture, படவரைவுகள் – Graphics, இசைக் கோர்வை –Sound ஆகியவற்றை உள்ளடக்கிய திரைப்படமாக உருவாக்க வேண்டும். இதில், 1.	பாடம் - TEXT : தமிழ் பாடம் ஒன்றினை எடுத்துக் கொண்டு  மாணவர்களுக்கு ஏற்றவாறு படப்பிடிப்பு பாடமாக (சூட்டிங் ஸ்கிரிப்ட்)  மாற்றுதல் முதன்மையான பணியாகும். இதில் பாட உட்பொருளைத் திட்டமிடுதல், பாடத்தின் உட்பிரிவுகளை வகைப்படுத்துதல், பாடப் பொருளினை வரிசைப்படுத்துதல் ஆகியவற்றினைச்  செய்ய வேண்டும். 2.	நிகழ்படம் - VIDEO : படப்பிடிப்பு பனுவலை  நிகழ்படமாக பதிவு செய்ய வேண்டும். இதில் ஆசிரியர் பாடம் நடத்தும் பகுதி, சிறப்பு விருந்தினர் தகவல் தரும் பகுதி ஆகியன கொண்டு அமைத்தல் வேண்டும். ஆசிரியர்கள் விளக்கிடும் பாடப்பகுதிற்கு ஏற்ப இடைச்சேர்க்கையாக, புகைப்படங்கள் படக்காட்சி, நகர்படம், படவரைவுகள் ஆகியவற்றினை இணைத்தல் வேண்டும். 3.	புகைப்படங்கள் – PHOTOS : பாடத்திற்கு ஏற்ற புகைப்படங்களைத் தேடி எடுத்து இணைத்திடல் வேண்டும். 4.	படக்காட்சி - PICTURE : பாடத்திற்கு ஏற்ற படக்காட்சியைத் திரையில் காட்டி விவரிக்க வேண்டும். 5.	நகர்படம் – ANIMATION  : பாடத்திற்கு ஏற்ற கற்பனைக் காட்சியினை அசையும் படங்களாக   உருவாக்கி  இணைத்தல்  வேண்டும். 6.	படவரைவுகள் - GRAPHICS : பாடத்திற்கு ஏற்ற படவரைவுகளை உருவாக்க வேண்டும். 7.	படத்தொகுப்பு - EDIT : மேற்காணும் அனைத்தையும்  இணைத்து முழுப்படமாக பாடத்திட்டத்தினைத் தயாரிக்க வேண்டும். 8.	தேவையான இடங்களில் மட்டும் புகைப்படங்கள், படக்காட்சி, நகர்படம், படவரைவுகள் போன்ற சிறப்புப் பதிவுகளை இடம் பெறச் செய்தல் வேண்டும். பாடத்தில் நேர்த்தி குறையாமல் இருக்க வேண்டும். 9.	 இசைக் கோர்வை - SOUND : இசைக் கோர்வை நிறைவு பணியாகும். பாடத்திட்டத்திற்குத் தேவையான இடங்களில் மட்டும் பாடல் மற்றும் இசையைப் பதிவு செய்ய வேண்டும். மாணாக்கர்களுக்கு மகிழ் உணர்வினை இசை தரும். இவ்வகையில் பாடத்திட்டம் உருவாக்கப்படும் போது மாணாக்கர்கள் மிகுந்த ஈர்ப்புடன் கற்றலை மேற்கொள்வார்கள் என்பது உறுதி. மத்திய அரசு கொடுக்க உள்ள சுயம் பாடத்திட்டம் இத்தகு அளவு கோலின்படி அமைய உள்ளது என்பது குறிப்பிடத்தக்கது. . குறிப்புதவி : 1.	மத்திய அரசின் செய்திக்குறிப்புகள் 2.	மத்திய அரசின் வெப்சைட் தகவல்கள் 3.	தமிழக அரசின் செய்திக்குறிப்புகள் 4.	பட்டயப் படிப்பு – தமிழ்நாடு திறந்த நிலைப் பல்கலைக்கழக நூல்களில் உள்ள செய்திகள் 5.	இணைய செய்திகள்